정조 1년
丁酉七月十一日辰時。上御興政堂。大臣備局堂上。引見入侍時。領議政金尙喆。右議政徐命善。行知中樞府事具善復。行工曹判書具允鈺。行戶曹判書鄭弘淳。行禮曹判書洪樂性。刑曹判書張志恒。行副司直李漢膺。行都承旨洪國榮。吏曹參議鄭民始。大司憲鄭昌順。大司諫趙英鎭。校理南鶴聞。同副承旨李秉模。假注書鄭東浚。事燮假注書徐鼎修。記事官林錫喆金勉桂。以次進伏訖。尙喆等曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。左相何不入來乎。尙喆曰。左相方帶司僕都提調之任。而日昨。以貢馬致斃事。有所下敎。故惶恐不敢入來云矣。上曰。左相所引。太涉過矣。仍命左相入侍。上曰。大抵司僕寺事。亦可怪矣。濟州年年許多貢馬。一入司僕。無一生存。此皆由於不善喂養之致也。尙喆曰。至若外邑分養馬。則放諸水草中。故皆因性善養。而司僕。則卒以芻豆養之故性易生病。勢似然矣。命善曰。貢馬之致斃。皆在於臣爲提調之時。今此左相之引。可謂替當矣。存謙進伏曰。日間聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。臣之區區私義。雖不足恤。而若勘小官之罪。則宜先自臣身矣。上曰。卿之所引太過矣。上謂尙喆曰。日前厲祭申飭傳敎。見之乎。尙喆曰。見之矣。上曰。予欲下敎而未果者久矣。仍命書傳敎曰。嗚呼。此寡人之所不忍言之言也。以不忍言而不言。則非所以追先志而慰孤魂也。蓋厲祭。祭無主之鬼也。今番厲祭特令獻官。另築一壇使某年以前無依之類。知患候沈篤特出於一時之事。招之四方。以酹以食事。分付。上曰。此則予之不忍聞不忍言之事也。今此下敎。雖出於追先志之意。而予心抑塞不可言矣。尙喆等曰。伏見傳敎。不覺哽塞之至矣。上曰。乙未五月文科榜事。誠甚可悶矣。若不區別。而徑先罷榜。則設令有所犯者。自同常人。不無見科之理。此非罷榜之本意。而其中無情跡者。亦甚可矜。區別之方。欲問議於卿等。及禮堂後處之耳。仍命書傳敎曰。科榜之削。係是難愼之事。故爭執踰歲。尙今靳可。而伊時予所受困之狀。具載頒示日記中。國有士師。則其可肯宥。凶徒吹噓汲引之徒。俾逭邦憲哉。然未允臺啓之前。許多榜中人。皆在人鬼未判之界。使有負犯者。懷僥倖之望。無罪累者。抱鬱結之恨。實非綜核之政。然予則又以爲削榜非難。區別爲難。如其混削全榜。則不徒有玉石俱焚之歎而已。無所犯之人固無可論。有所犯之人。又將自同無故之人。尤是掣肘之大端。其在雖愼之道。宜加廣詢而處斷。乙未五月文科原榜之區別削榜當否。問議大臣以聞禮曹館閣之臣。亦皆獻議。命善曰。科榜中人所犯。非特科事。又有甚於科事矣。上曰。頃見金華鎭緘辭。卿等知之乎。右議政徐命善曰。領相雖避嫌不言。臣方欲勉出備堂。而若其所遭。本事旣已脫空。宜若無引義備局者。但聞當初發啓時。所不言之籌堂一句語。添入於其後臺啓中云。此是朝紙之所不出。擧世之所不見。而伊時臺臣。潛自添書於笏記。臺啓謄傳。事體至重。雖有添删者。必待簡通。謹悉而爲之。則名以臺諫。任自添書。事未前聞有關後弊。當該臺臣趙德潤。拿問査處。有不可已矣。上曰。依爲之。出擧條尙喆等曰。趙德潤事。關係非常。非特以科場事。論其所犯矣。上曰。以乙未五月武科榜事言之。亦甚可悶。以文科榜之有臺啓。亦在當削之中。許多武夫。進退俱難。實非難愼之本意。以無礙調用事。欲爲下敎。卿等之意。何如。尙喆等曰。以文榜之有臺啓。武榜之混稱。殊非本意。以無礙調用之意下敎。則誠好矣。上命書傳敎曰。乙未五月科榜。尙不削科。非謂不可削也。卽是難愼之意也。至於武科榜。以文榜之有臺啓。亦在當削之中。致使幾百武士。擧懷向隅之歎。甚非難愼之本意。況科名旣是上候平復。則文科。雖有削榜之事。只削原榜之人。當存原榜之名。尤豈以此爲武士枳廢之端乎。此後乙未五月武科榜無礙注疑事。分付銓曹。銓曹之當初不擬者。蓋以臺啓。不曰文科原榜。而混稱乙未五月榜之致也。若此則有若竝與原科名而請削者然。豈非未妥之甚乎。啓語。斯速釐正之意。令臺諫知悉。尙喆曰。此守禦使洪樂性狀啓也。以爲本廳屬三營束伍及左右部牙兵等。今秋合操。何以爲之事。請令廟堂。稟旨分付矣。戎政之久廢。非不疎虞。今年畿內之民。有不可不念。秋操則姑令停止。何如。上曰。依爲之。出擧條尙喆曰。此南兵使安宗奎狀啓也。以爲今秋南各營習操及三甲左右營各其官鎭門聚點。依定式擧行事。請令廟堂。稟旨分付矣。南關行操。已經多年。其在詰戎之政。雖甚可悶。北路才經大賑。民事不可不念。秋操則姑令停止。各其官門聚點。着意擧行。俾有實效之意。分付何如。上曰。依爲之。出擧條尙喆曰。此平安兵使李國賢狀啓也。以爲今秋巡操。依例擧行事爲請。黃海兵使李漢泰。今秋習操設行事爲請矣。兩西之民。才經兩勅之行。民力已困。而況今秋事姑未出場。詰戎之政。非不爲重。擾民之弊。亦不可不念。秋操竝姑停止。各其官門聚點。使之着意擧行。俾有實效。而至於別武士卿騎士武學都試之每年應行者。亦使之擧行之意。分付兩道帥臣。何如。上曰。依爲之。出擧條尙喆曰。此摠戎使李漢膺狀啓也。以爲本廳所屬四鎭中。坡州長湍。今秋輪操。何以爲之事。請令廟堂。稟旨分付矣。戎政之久廢。非不疎虞。今年畿內之民。有不可不念。秋操則姑令停止。何如。上曰。依爲之。出擧條尙喆曰。全羅兵使柳爀狀啓。以爲今秋習操及營城將巡點。依例擧行事爲請。忠淸兵使具以謙狀啓。以爲今秋習操及鎭營將巡點等事。依例擧行事爲請矣。兩湖陸操。昨年旣已擧行。顧今秋事。姑未出場。逐年動民之弊。有不可不念。秋操及營城將巡點。竝姑停止。各其官門。依例聚點俾有實效之意。分付兩道帥臣。何如。上曰。依爲之。出擧條尙喆曰。統制使李昌運狀啓。以爲今秋三南水操。各其營前洋設行之意。發傳令分付。而本營舟師。則來八月二十日。閑山前洋設行事爲辭。京畿水使李邦一狀啓。以爲京畿海西兩道舟師。今秋水操。各其前洋依例設行事爲請。永宗僉使吳載熙狀啓。以爲今秋陸操。依例設行事爲請矣。嶺南湖南旣行昨年水操。雖以湖西京畿海西言之。今年秋事。姑未出場詰戎之政。雖重。此時動民。亦甚可悶。何以爲之乎。領議政金尙喆。湖西京畿海西。水陸操。何以爲之事。當擧條批答。上曰。特爲停止。可也。出擧條尙喆曰。此江華留守李福源狀啓也。以爲本營及所屬四營軍兵等。今秋合操設行與否。請令廟堂稟旨分付矣。保障詰戎之政。何可久廢。而當此秋事未出場之時。不獨畿內之民而已。海西屬邑。軍兵之越海赴操。亦甚可悶。姑令停止。何如。上曰。依爲之。出擧條尙喆曰。此慶尙監司李衍祥狀啓也。枚擧咸安郡守李宗榮牒報。以爲因備局啓下關。本郡改量時。郡守躬遍田野。親自裁量。土薄而等高。地沃而稅輕者。一循公議。從實陞降。而搜摘隱漏。覈出虛卜。陳荒及欠縮田畓六百餘結。竝爲許頉。一從時起實數而執摠。前頭可墾處亦皆尺量。則元張付田畓之比庚量加。爲二百五十二結六十一負二束。而時起田之比丙申實摠。減爲六百二十六結三十五負九束。時起畓之比丙申實摠。加爲二百四十二結六十六負三束。若以田畓之加減者。竝較於丙申。則所減爲三百八十三結六十九負六束。今秋爲始。以新量結數行用之意。請令廟堂稟處矣。此事初因該郡守李宗榮之疏請。自朝家。特爲許施。而殫誠擧行。已了改量之巨役。果使一邑積弊。得以蘇革。則其在損上益下之政。何可惜三百八十餘結之減縮乎。毋論田畓其陳其起。固自無常。但不可輕許永頉。姑令降續。俾責來顯實效。而自今年以新量結數行用之意。分付該曹及該道。何如。上曰。依爲之。出擧條尙喆曰。都政後。陵參奉一人。仕滿而未得序陞云。聞甚怪訝。有所査實。則因前吏判據例釐正。至有完議之擧。故雖不得遷轉。若使該曹。不善計仕。則在渠道理當待朝廷之公議。而俄於賓廳得見昌陵參奉鄭德濟之呈狀於吏曹者。則噴薄爲說。擧措可駭。如此卿闇之人。不可仍置。爲先汰去。若其仕滿與否。分付該曹。更令査出。何如。上曰。依爲之。出擧條上曰。注書新薦。將何處之乎。尙喆曰。未有主薦之人。他無變通之路。而承旨旣是堂后之堂上。若於承旨之中。又有曾經實注書者。則使之擧行。差有所據。惟在處分之如何矣。尙喆承旨中。經實注書者。則主薦新薦事。擧條批答。上曰。卿之所奏甚好。依此待通政承旨二員之備員。卽爲收薦可也。出擧條尙喆曰。日昨李彦熙。除拜外任之命。實出於追感昔年之聖意。臣實欽仰。而但於長淵。旣未順遞。且其衰病。難責吏事。今姑改差。何如。上曰。依爲之。出擧條尙喆曰。九卿陞擢。非不難愼。目今朝著。正卿極爲苟簡。如吏曹參判權噵。行司直鄭光漢俱係久次。合有陞秩之擧矣。上曰。依爲之。出擧條尙喆曰。副使李命植。聞有本病。難作遠役。卽今宰列任用亦緊。所帶副使。今姑許遞。何如。上曰。依爲之。出擧條上曰。式年科期不遠。而初試之以製述試取。法意有在。則士子之非講生攔入。試官之不以公試取。實爲近來之痼弊。今番則不可不嚴禁。此非變通科規。槪欲修明舊典也。至於會講。則先入應講者。已滿入格之額數。則其下雖能通七書。自在落科。此豈盡才取人之道乎。自今以後。應講能通者。勿拘多寡。隨出隨抄。更爲比較。以塡其數爲好。大臣之意。何如。尙喆曰。其於初試。若或借述。及赴殿試。不能成樣。則其間工拙。自當綻露。明知其如此。似不當復踵前習。而至於會講比較。自古亦然矣。存謙曰。臣曾經湖西東堂試官。稔知其弊。若嚴禁其非講生攔入之弊。試取不必峻考。只就其自製者。隨其文之高下而等第之。則似爲一分捄弊之道矣。至於會講之比較塡額。儘合於盡才取人之道。臣實欽仰聖敎矣。命善曰。初試嚴禁借述之弊。會講申明比較之規。則不過數式年。士習自當丕變。講述可責實效。聖敎誠允當矣。尙喆曰。以上出擧條。京試官未下去之前。先期頒布。另加申飭。使京外士子。曉然知之。何如。上曰。依爲之。出擧條尙喆曰。注書若有承命入奏者。則言於入侍承旨。使之仰達。例也。今日注書。不知古規。有此直奏。推考警責。申飭此後。何如。上曰。依爲之。出擧條命善曰。次對。只長官入侍。有合啓。則行公臺諫之全數。入侍例也。而今日行公多臺。皆不入來。一竝從重推考。何如。上曰。依爲之。出擧條弘淳曰。年分事目。匪久當啓下矣。敬差官下送與否。稟定後。可以擧行。下詢大臣處之。何如。上曰。大臣之意。何如。尙喆曰。從前敬差官。未見有實效。依例專屬道臣似得宜矣。上曰。依爲之。出擧條弘淳曰。江原道襄陽所賦量減事。旌善蔘火稅全減事。曾有御史論啓。令道臣査實狀聞。而又有該廳商確稟處之命矣。關東田政。異於三南。旣未通同改量。難以均一定稅。故當初詳定磨鍊之時。有已量未量之別。邑規民賦之異。則今此襄陽。雖曰民賦稍重。若以一道通論。則不獨襄陽一邑爲然。恐不可輕議。變通。至如旌善蔘火稅。前後蕩減給代。不爲不多。而今又全減。則他邑之視此煩聒。必將接踵。實無從便善處之道矣。且許久遵守之法。爲此一二邑。有所更張。則反不無又生弊端之慮。兩邑減稅事。竝姑置之。似好矣。上曰。依爲之。出擧條大司憲鄭昌順。大司諫趙英鎭。校理南鶴聞啓曰。金相福。以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士類如復私讎。直與獜謙恒簡輩。腸肚相連。打成一團其居相職也。薦剡取捨。先承鳳漢之風旨。又聽獜謙之指揮。使賊勢䲭張。凶謀益肆者。皆相福之所贊助。而再昨冬相臣疏出之後。安置罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢而相福之包藏禍心。昭然難掩。日前傳敎中。焦燥懍然之敎。殆臣子之所不忍聞者也。相福之爲逆黨而護之釀之。使殿下。至於此境者。已是相福之極罪也。斷案也。安有如此之罪而終得幸免者乎。若雲賊之好惡。亦出於相福之釀成。以雲招中疏草一本。送于領府事云云觀之。其爛漫和應。的然可知。逆雲旣已伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福。本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收遽有全釋之命。末後處分。只施放歸之典。殿下雖以好生之德。欲推解網之仁。三尺終難撓屈。輿情去而愈激。請放歸田里罪人金相福。爲先極邊遠竄。上曰。不允。又啓曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱久而益激。請和緩。爲先削去其號。依律處斷。上曰。不允。又啓曰。再昨冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣勢。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允旋收。有咈輿情。還寢遠竄罪人韓翼謩。金吾草記勿施之命。仍施遠竄之典。上曰。不允。大司憲鄭昌順。大司諫趙英鎭啓曰。今番獄事。商輅善海之書札中。凶言悖說。實是亘古所無之逆節。而趾海纘海之爛熳同情。渠旣自服。則今此酌處之命。實爲失刑之大者。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。上曰。不允。又啓曰。敬彬成運之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。又啓曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。上曰。不允。又啓曰。洪樂任所處之地。顧何如。而交結凶徒。敢以溫室樹等語。爛熳酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟命王府。設鞫嚴問。上曰。不允。又啓曰。噫嘻痛矣。龜柱之罪。可勝誅哉。顧其地處何如。恩造何如。不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而胸冷。惟彼鳳漢罔赦之罪。國人所共憤。則秉義聲討。宜乎。正大。亦何患無辭。而始也締結厚賊。暗逞私感。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬。有所容貸。請黑山島定配罪人金龜柱。依律處斷。上曰。不允。又啓曰。宋瑩中賦性奸猾。附麗凶逆。爲麟漢所卵育。而欲爲一死之心。世所共知。及當代聽之日。麟賊三不必知之說。苟有一分秉彝之心者。孰不扼腕駭憤。必欲食肉寢皮。而噫。彼瑩中。獨何心腸。身爲憲長。咫尺筵席。以未詳知三字。陰護之不足。肆然以深文等說。反斥秉義之章。遣辭陰譎。指意叵則。卽此一節。於渠已爲斷案。於乎先大王。以日月之明。俯燭其奸狀。至以萬萬能譎爲敎。則捨命護逆之惡。已著於當日而無餘矣。其在嚴懲討之義。不可安置而止。請薪智島安置罪人宋瑩中荐棘。上曰。不允。又啓曰。啓能之覆載難容之罪。已發於諫長及諸臺之啓。而其麤狂悖戾之習。陰譎闔捭之狀。在渠猶屬薄物細故。陰樹逆種。密傳凶論。慫慂簡恒而爲渠羽翼。糾結厚麟而自作窩主。待國洞執命之日。擬占台府。當李潭秉銓之時。把弄朝權。千罪萬惡。指不勝屈。而若其最驚心而尤痛骨者。流入醴酒之說。肆然脅持。指授大北之論。百計嘗試。甚至於倡爲追崇之說。恐動儕流。則凶肚逆腸。有浮於師興。沮遏代理之逆。皆其部曲。則亂本凶圖。殆甚於耇輝綢繆之跡。樂禍之心。不待起舞而彰露無餘。有一於此。在法當誅。況今日之逆。莫劇於厚麟。而厚麟之根柢源委。卽是啓能。則啓能之惡逆。已是國人之所共憤。而處分之下。如有一毫顧忌之心。則以荐棘之罪人。而乃敢率入親屬乎。平日無君跋扈之罪。卽此一事而亦可見矣。此等跋扈之類。決不可島棘而止。以生意外之變。請大靜縣荐棘罪人啓能。依律處斷。上曰。不允。又曰。金相翊。戚聯禁臠。內倚幼子之勢。夤緣私逕。陰護梟獍之徒。許心麟賊。托婚簡逆。密密綢繆。暗暗煽動之狀。已莫逃於淵鑑之下。況且附麗啓能。稱以鶴南。嘯聚桂黨。自作主壁。譸張外內之跡。圖占日後之計。極其叵測。萬萬陰慘。當此懲亂討凶之日。如此奸譎之類。不可島配而止。請智島定配罪人金相翊荐棘。上曰。不允。大司憲鄭昌順啓曰。妖宦壽賢之締結一種嗜利之凶徒。熳和通之狀。明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又啓曰。述海所犯貪贓之外。其在京之時。趾海纘海相簡。綢繆密謀之情跡。必無不知之理。請黑山島荐棘罪人述海。設鞫嚴問得情。上曰。不允。又啓曰。乙未五月庭試榜。請罷前啓中。只擧行私之事。以發請罷之論。而今承受困之敎。實切驚懍之極。渠輩行私。猶屬餘事。凶徒藉此科事。致令聖躬受困。究厥罪狀。萬萬叵測。旣不得的知其名。雖不能仰請當律。而科榜仍置。非所可論。請乙未五月庭試文科原榜。爲先罷削。上曰。旣命收議。不允。又啓曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。上曰。不允。又啓曰。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。上曰。不允。又啓曰。金漢耆。辛卯二月之事。雖出於其侄之慫慂指使。而罪大乘間。疎涉同情。幾乎。貽累於先大王盛德。日昨備忘。仰忍分析之意。而揆以國法。有難曲貸。請削黜罪人金漢耆。亟施竄配之典。上曰。不允。又啓曰。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請南海縣竄配罪人金載順。亟令王府。設鞫嚴問。上曰。不允。又啓曰。李潭。以一種麤厲之氣。稟萬古陰黠之性。跡其平生。唯利是趨。若論厚賊之死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛。至今益激。若其罪惡。前後三司諸臣。臚列無餘。而擧其大體而言之。以厚謙之血黨南絳老李迪輔。劾之於前。以啓能之私人李義翊鄭一祥。論之於後若使潭。生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨而置而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵末俗矣。請故判書李潭。亟施追削之典。上曰。不允。又啓曰。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有容貸。請遠配罪人洪達洙。亟令王府。更加嚴鞫。依律處斷。上曰。不允。又啓曰。聖中之罪。可勝誅哉。包張禍心。主張凶論。敢托不敢言之地。倡出不忍聞之說。作爲窩主慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間而處分。止於薄竄。則其窮凶情節。無以嚴覈。請遠竄罪人聖中。亟令王府。設鞫嚴問。期於得情。快正王法。上曰。不允。又啓曰。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。輿情已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿等。亟令王府。設鞫嚴問。依律處斷。上曰。不允。大司諫趙英鎭啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。上曰。不允。又啓曰。旌義縣荐棘罪人尹泰淵。本以凶猾之性。素蓄跋扈之志。交結厚賊麟漢。作爲腹心瓜牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵。敢售護逆之計觀之。其於平日稔受泰淵之慫慂。故陰護麟漢。卽曲爲泰淵之地。當此厚賊麟漢。置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。設鞫嚴問得情。快正王法。上曰。不允。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。上曰。不允。又啓曰。李弘濟地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。上曰。不允。又啓曰。竄配罪人金載順。性本妖邪。濟以附麗。及當新化之後。尙逭黨與之誅一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲計鋤亂逆之日。此等背陽面陰。嘗試凶論之類。決不可薄竄而止。詩海南縣竄配罪人金載順。亟令王府。設鞫嚴問。上曰。不允。又啓曰。慶興府安置罪人睦祖煥。渠旣以出入逆家納招。則論其負犯。固不可輕易量移。放逐罪人鄭遠達。雖是狂易。旣爲逆謙之至親。放逐罪人李俊永。是養厚之狎客。與李鎭常竝稱。珍島郡定配罪人閔百奮。乃簡恒之親屬。與賊徒交密。此俱不可全然放釋。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放逐之命。以嚴隄防。上曰。不允。又啓曰。機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。上曰。不允。又啓曰。朴宗集之罪。可勝誅哉。筵席記史關係甚重。雖尋常說話。惟當書之惟謹。而況伊日上下酬酢。所關何等重大。乃敢惟意删去。全沒事實。獜賊不道之說。不但不書。先大王懇惻之敎。亦不載錄。屢度詢問之下。初以不得聞彌縫。及承改修之命。又以不敢强書抵賴者。究厥心腸。直一獜賊之影子也。其終始漫漶。曲護凶逆之狀。綻露無餘。當此鋤治黨與之日。此等凶孼。不可以人微官卑。但施屛裔而止。請寶城郡屛裔罪人朴宗集。爲先絶島安置。上曰。不允。又啓曰。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵說。究厥腸肚。實與德師載翰等。一串貫來者也。噫。彼諸賊旣皆伏法。則顧此群凶。獨可容貸耶。情迹旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。上曰。輪對官守令邊將入侍。賤臣承命而出。與中樞都事李瀁。義禁都事黃延祚。敦寧參奉洪樂淵。儀賓都事李普瞻。寧遠郡守李文喆。濟州判官慶來運。橫城縣監李鉉重。南陽府使柳仁喆。嘉山郡守徐有龍。鐵山府使李潤章。宣川府使南憲喆。博川郡守邊聖和。端川府使申遇文。德源府使金明遇。楊州牧使鄭景淳。陽智縣監尹馹。雲山郡守申大億。松禾縣監沈原之。牙山縣監尹選東。參禮察訪安任權。碧沙察訪吳彦儁。上土僉使邊鎭城。神光僉使成堣。從浦萬戶閔有洙。鹿島萬戶朴文曾。偕入進伏。上曰。輪對官進前。中樞都事李瀁等。進伏。上下詢職姓名。及職掌訖。上曰。有所懷乎。李瀁等對曰。無矣。仍命退。上曰。守令邊將進前。寧遠郡守李文喆等進伏。上下詢職姓名。命誦七事訖。宣諭。仍命守令邊將先退。上命書傳敎曰。判尹知敦寧。問于大臣。加望備擬。又命書傳敎曰。政官牌招開政。仍命退。諸臣以次退出。